Predkladacia správa

Správa štátnych hmotných rezerv Slovenskej republiky (ďalej len „SŠHR SR“) ostatný ústredný orgán štátnej správy pre vytváranie štátnych hmotných rezerv (hmotných rezerv, mobilizačných rezerv, pohotovostných zásob) a riešenie krízových situácií,  mimoriadnych udalostí na území Slovenskej republiky predkladá na rokovanie vlády Slovenskej republiky (ďalej len „vláda“) iniciatívny materiál s názvom „Návrh na zmenu materiálovej skladby pohotovostných zásob“.

SŠHR SR vytvára pohotovostné zásoby na základe zákona č. 372/2012 Z. z. o štátnych hmotných rezervách a o doplnení zákona č. 25/2007 Z. z. o elektronickom výbere mýta                     za užívanie vymedzených úsekov pozemných komunikácií a o zmene a doplnení niektorých zákonov v znení neskorších prepisov, v súlade s krízovým plánom SŠHR SR                                     a to v spolupráci s príslušnými ústrednými orgánmi štátnej správy a okresnými úradmi.
Dňa 29. októbra 2014  bol uznesením vlády č. 545  schválený „Návrh tvorby pohotovostných zásob na roky 2015 - 2016“.  Schválený materiál stanovil kvalitatívnu, ako            aj kvantitatívnu skladbu pohotovostných zásob na roky 2015 - 2016, poukázal na plán tvorby a doplnenia pohotovostných zásob v stanovenom období, a vyčíslil objem finančných prostriedkov nevyhnutných na tvorbu a doplnenie pohotovostných zásob  do cieľového stavu t.j. pre 5 000 obyvateľov nachádzajúcich sa na území Slovenskej republiky.
Začiatkom roka 2016 bola zo strany Ministerstva vnútra Slovenskej republiky (ďalej len „MV SR“) vykonaná analýza rizík Slovenskej republiky z hľadiska možných krízových situácií, mimoriadnych udalostí vyvolaných klimatickými zmenami, ako aj v súvislosti s narastajúcimi rizikami spojenými s migračnou krízou. Následne bola SŠHR SR predložená opodstatnená požiadavka na rozšírenie a doplnenie súčasnej materiálovej skladby pohotovostných zásob o zariadenia nevyhnutné pre zabezpečenie dočasného núdzového ubytovania obyvateľstva.                     

           SŠHR SR predloženú požiadavku MV SR na pohotovostné zásoby prehodnotila, stotožnila sa s požadovaným návrhom na zmenu materiálovej skladby pohotovostných zásob, a má za to aby skladba pohotovostných zásob  bola upravená tak, ako uvádza predkladaný materiál.
Cieľom predkladaného materiálu je:
a) upraviť a zabezpečiť pohotovostné zásoby tak, aby spĺňali súčasné požiadavky dotknutých ústredných orgánov štátnej správy a okresných úradov, a to spôsob rozšírenia a doplnenia pohotovostných zásob o prostriedky nevyhnutné pre zabezpečenie dočasného núdzového ubytovania t.j. o mobilné kontajnery pre núdzové ubytovanie s komplexným vybavením pozostávajúce z mobilných ubytovacích kontajnerov, mobilných sanitárnych kontajnerov (sprchové a WC kontajnery) a z mobilných kontajnerov pre logistickú podporu, ktoré  v súčasnosti v pohotovostných zásobách absentujú, a taktiež o univerzálne krycie plachty, 
b) predložiť vláde predmetný materiál na schválenie a realizovať schválené zmeny. 
